บลจ.กรุงศรีชี้กองทุนกำไรดีลูกค้าใหม่ซบ
บลจ.กรุงศรี เผยผลงานกองทุนยอดเยี่ยม ดึงนักลงทุนเปิดบัญชีใหม่ 2.6 หมื่นราย เปิดแผนปีนี้ดันสินทรัพย์เติบโต 20%
20 มี.ค. 2555

บลจ.กรุงศรี เผยผลงานกองทุนยอดเยี่ยม ดึงนักลงทุนเปิดบัญชีใหม่ 2.6 หมื่นราย เปิดแผนปีนี้ดันสินทรัพย์เติบโต 20%
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า กองทุนหุ้นของบริษัทมีการตอบรับที่ดีจากนักลงทุน โดยปี 2554 มีเงินไหลเข้ามาลงทุนสูงสุดในอุตสาหกรรม รวมทั้งมีเม็ดเงินสุทธิเข้ามาลงทุนกองทุนรวมหุ้นระยะยาว (LTF) ประมาณ 2,985 ล้านบาท เป็นอันดับ 3 ของอุตสาหกรรม ขณะที่กองทุนรวมเพื่อการเลี้ยงชีพ (RMF) มีจำนวน 980 ล้านบาทเป็นอันดับ 4 ของอุตสาหกรรม
นอกจากนี้ มีลูกค้าใหม่มาเปิดบัญชี 2.6 หมื่นราย ส่งผลให้จำนวนบัญชีของบริษัทเพิ่มขึ้นมาอยู่ที่ประมาณ 8 หมื่นกว่าราย และปีนี้ตั้งเป้าเพิ่มบัญชีใหม่อยู่ในระดับที่ใกล้เคียงกับปีที่ผ่านมา 
“ผลจากการดำเนินงานของกองทุนที่ทำได้ดีและได้รับรางวัลยอดเยี่ยมต่อเนื่อง อาจดึงให้นักลงทุนแบ่งเงินเข้ามาลงทุน” นายฉัตรพี กล่าว
ล่าสุด กองทุนหุ้นของบริษัท ได้แก่ กองทุนเปิดกรุงศรีหุ้นปันผลและกองทุนเปิดกรุงศรีหุ้นไดนามิค ยังได้รับรางวัลกองทุนยอดเยี่ยมปี 2554 จากมอร์นิ่งสตาร์ รวมทั้งกองทุนเปิดกรุงศรีหุ้นระยะยาวปันผลได้รับรางวัลยอดเยี่ยมจากนิตยสารมันนี่ แอนด์ เวลธ์ 
นายฉัตรพี กล่าวว่า ในส่วนของสินทรัพย์ภายใต้การบริหาร (AUM) ของบริษัทในปี 2554 เติบโต 17% มีมูลค่า 1.06 แสนล้านบาท ขณะที่อุตสาหกรรมเติบโต 4.6% โดยปี 2555 ตั้งเป้าโต 20%
นายประภาส ตันพิบูลย์ศักดิ์ ประธานเจ้าหน้าที่บริหารการลงทุน บลจ.กรุงศรี กล่าวว่า พอร์ตกองทุนหุ้นของบริษัทยังถือหุ้นเกือบ 100% เนื่องจากมั่นใจในหุ้นที่ถือลงทุนว่าปัจจัยพื้นฐานดีและผ่านไปได้ในทุกๆ สภาวะ โดยกองทุนจะขายหุ้นต่อเมื่อมีผู้ลงทุนมาขายหน่วยออก